**Sú národné záujmy v čase globalizácie prežitkom?**

**Dr. Vladimír Šotter**

Národné záujmy sú podmienené početnosťou národa, jeho históriou, vyspelosťou, veľkosťou obývaného územia, surovinovým bohatstvom, geografickou polohou, kultúrou a pod. Preto národné záujmy nemajú platnosť napríklad len na volebné obdobie výkonnej moci. Sú dlhodobé, ba až trvalé.

Hoci vláda ako výkonná moc národné záujmy nevytyčuje, nemôže sa zbavovať povinnosti ich hájiť, mala by byť schopná ich nie len obhajovať, ale nekompromisne (často krát aj takticky) ich presadzovať. Vlastne výkonná moc má im slúžiť.

V princípe majú všetky štáty do veľkej miery identické národné záujmy. Obvykle ide o nedotknuteľnosť územia, ochrana národa a ostatných obyvateľov národného štátu, ekonomický rast, vytváranie mierového súžitia atď. Tieto všeobecné požiadavky sú logické a majú prirodzenú podstatu.

Aj keď národné záujmy majú často všeobecný charakter, najmä bezpečnosť a blahobyt, v čase ich zabezpečovania v rámci globalizovaného sveta môže dôjsť, a prax ukazuje, že aj dochádza ku konfliktom. Spravodlivosť je v takomto okamihu dosť silnou motiváciou na presadzovanie národných záujmov. Dalo by sa povedať, že „spravodlivosť“ držia v rukách tí najmocnejší a oni nemajú nikdy naplnené v dostatku národné záujmy. Vtedy ich politické kroky sú zamerané na ich dosiahnutie všetkými prostriedkami, nevynímajúc použitia vojenskej sily.

Rozdielne úrovne jednotlivých štátov si vyžadujú aj odlišné, často až protikladné postupy pri dosahovaní tých istých cieľov. Národné záujmy jednotlivých štátov sa v politike prejavujú ako štátne záujmy, keď dostávajú punc akejsi väčšej dôležitosti ako záujmy národné. V takejto situácii sa často stráca čitateľnosť, či predvídavosť postupov. Už celkom si nemyslím, žeby mohla byť nalinajkovaná a dôsledne dodržiavaná línia presadzovania národných záujmov. Čím je svet viac globalizovaný, tým je problematickejšie presadzovať národné záujmy, čo má za následok konfliktnosť súžitia. Zjednodušene povedané: Globalizácia prináša čím ďalej, tým viac problémov a z toho vyplývajúcich konfliktov a sporov, keď zjavne za kratší koniec ťahajú ekonomicky slabšie štáty.

Obratní politici aj malých, či ekonomicky slabých štátov môžu vytĺcť istý politický kapitál v prospech národných záujmov. Musia však správne zmapovať ekonomicko-politickú konšteláciu, zhodnotiť ako sa správajú ostatní, pre daný štát významní hráči a vyvodiť z toho primerané politické kroky. Že sa to dá, svedčí skutočnosť, keď napríklad severské štáty Európy patria medzi najvyspelejšie štáty nie len v Európe. ale aj sveta. Iste takéto postavenie sa nezískava za rok, dva, ale nemusí to trvať celé generácie.

Prax najmä u slabých a malých štátoch ukazuje, že sa dobrovoľne zriekajú slobody zvoliť, čo najvhodnejší spôsob správania pri dosahovaní národných záujmov. Dôvody, prečo by mal malý štát už vopred ďalej zužovať, často už aj tak obmedzenú paletu svojich politických možností nie sú na mieste. Keď sa už chce alebo musí podriadiť vôli silnejších, prečo aspoň neskúsiť nechať si poslušnosť odkúpiť za ústupky v iných otázkach? Nepochybne si to vyžaduje, či dokonca vynucuje pružnejšie reakcie.

Slovenská republika je príliš slabá na to, aby mohla formovať medzinárodnú politiku mnohých, a už celkom nie, aby boli akceptované jej všetky záujmy. V prehlbujúcej sa globalizácii a viery v nekonečný rast blahobytu vďaka medzinárodnej výmene tovaru je myšlienka mylná a ničím nepodložená predstava o strate významu národných štátov.

Vo svete prebiehajú dramatické zmeny, hľadajúc fiktívnu jednotu a na druhej strane pocit ohrozenia vlastného blahobytu v rozvinutých krajinách vyvoláva ich ohromný egocentrizmus. Význam národného štátu rastie s poklesom prestíže a výkonnosti nadnárodných inštitúcií (napr. EU). V porovnaní s ich opakovaným zlyhaním má národne zameraná politika väčšie šance na úspech.

Úsilie posilnenia úlohy národného štátu je tiež odrazom rastúceho významu politiky v ekonomike. To, že táto skutočnosť nie je doteraz (najmä v západných krajinách), dostatočne rešpektovaná, však nemení nič na tom, že národná politika bude nútená hrať v ekonomike významnejšiu úlohu.

Ako zreteľný príklad rastúceho významu národného štátu a jeho národných záujmov je to, že členské štáty spolkov čoraz častejšie konajú egoistickejšie a nie ako členovia nadnárodných inštitúcií a signatári medzištátnych dohôd. Prečo je tomu tak? Hospodárske vzťahy sa totiž po skončení studenej vojny vyvinuli tak, že medzinárodná hospodárska výmena je často neprínosná, ba až škodlivá. Možno konštatovať, že globalizácia neprináša zisky všetkým zúčastneným, ale má málo víťazov a veľa porazených.

Neúprosný boj o najvyššie zúročenie investícií vytvára tvrdú konkurenciu o zdroje energie, pracovné miesta a podiely na trhu a najviac sa prejavuje v mocenskom a bezpečnostnopolitickom rozmere. Dokonca až v existenciálnej otázke uchovania vlastnej mocenskej pozície, niekedy aj s dôsledkami prežitia štátu.

Nepresadzujem zavrhnúť medzinárodnú deľbu práce, ale určite je vhodný čas na rastúci význam národných vlád štátov a ich národných záujmov.

Ak chceme, aby Slovenská republika napredovala ekonomicky a morálne dopredu, nemôže donekonečna vykonávať reformy, za ktoré sa doteraz skrývali všetky vlády ako pod plášťom, kde zjavne rástli kontá predstaviteľom výkonnej a zákonodarnej moci a národ ďaleko ekonomicky zaostával za svojimi reprezentantmi. Pojem “reforma“ dnes už nevyznieva progresívne, ale úspešne straší občanov vlastného štátu. Koľkože všelijakých špekulantských činov sa za týmto slovíčkom skrýva. Podobne nevábne vyznievajú tzv. povinnosti voči druhým (záchrana Grékov, pomoc imigrantom a pod.), alebo "euroatlantická civilizácia". Čo, vari sme pred dvadsiatimi siedmimi rokmi zliezli zo stromov? Myslím si, že sú to len slovné hračky na ohlúpnutie národa.

Je treba neprehliadať hodnoty humanizmu, racionalizmu, sekularizmu. Bez nich sú ľudské práva a solidarita len bezobsažné socialistické prvomájové transparenty, pričom samé nedokážu zabezpečiť ich uplatnenie.

Úspešnosť a užitočnosť presadzovania národných záujmov nie je v súlade s názorovým mainstreamom, tak dusivo objímajúc mozgy ľudstva, ale ani nie v alkoholickom opojení sa bití do slovenských pŕs.